REGOLAMENT TAL-KUMMISSJONI (KE) Nru 740/2009
tat-12 ta’ Awwissu 2009
li jemenda r-Regolament (KE) Nru 1282/2006 fir-rigward ta’ rifużjonijiet fuq l-esportazzjoni għall-ħalib u l-prodotti tal-ħalib
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1), u b’mod partikolari l-Artikoli 170 u 171 tiegħu, flimkien mal-Artikolu 4 tiegħu,
Billi:
(1)
L-Artikolu 5 tar-Regolament (KE) Nru 1282/2006 tas-17 ta’ Awwissu 2006 li jistipula regoli dettaljati partikolari għall-applikazzjoni tar-Regolament tal-Kunsill (KE) Nru 1255/1999 f’dak li għandu x’jaqsam mal-liċenzji għall-esportazzjoni u mar-rifużjonijiet għall-ħalib u għall-prodotti tal-ħalib (2), jistipula prezz minimu ħieles fil-fruntiera għall-ġobnijiet sabiex jieħdu l-benefiċċju ta’ rifużjoni fuq l-esportazzjoni.
(2)
Il-prezz jiġi ffissat f’livell li jiżgura li l-ġobon li għalih tintalab rifużjoni fuq l-esportazzjoni huwa ġobon ta’ kwalità, u mhux ġobon inferjuri, skart tal-ġobon jew qoxra tal-ġobon, sabiex l-arranġamenti għar-rifużjoni jistgħu jiksbu l-impatt ekonomiku sħiħ tagħhom. Iċ-ċirkustanzi mhux favorevoli tas-suq mill-ħarifa tal-2008, irriżultaw fi tnaqqis qawwi u kontinwu tal-prezzijiet tal-ġobon fis-suq intern sal-punt li l-prezz minimu ħieles fuq il-fruntiera attwali ma għadux jirrifletti l-limitu fir-rigward tal-għan tiegħu. Is-suq tal-ġobon u l-prezzijiet aktarx li se jibqgħu dgħajfin u jinbidlu spiss għal perjodu twil, li jirriżulta f’diffikultà enormi fl-iffissar ta’ prezz tal-limitu adattat. It-tneħħija tal-kriterju minimu tal-prezz se jnaqqas il-piż amministrattiv għal kummerċjanti u awtoritajiet kompetenti b’mod sinifikanti. Għandu jkun hemm monitoraġġ kif suppost ta’ kif se jevolvi s-suq tal-ġobnijiet kif ukoll l-esportazzjonijiet b’rifużjonijiet sabiex jinkixef kull abbuż tat-tneħħija tar-rekwiżit tal-prezz minimu.
(3)
Għalhekk, ir-Regolament (KE) Nru 1282/2006 għandu jiġi emendat skont dan.
(4)
Il-miżuri pprovduti f’dan ir-Regolament huma skont l-opinjoni tal-Kumitat tal-Ġestjoni tal-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
L-Artikolu 5 tar-Regolament (KE) Nru 1282/2006 huwa mħassar.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika għall-applikazzjonijiet għal-liċenzji tal-esportazzjoni mressqa wara d-data tad-dħul fis-seħħ ta’ dan ir-Regolament.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-12 ta’ Awwissu 2009.